b'\n_START_ARTICLE_\nCheile Nerei - Beu\xc8\x99ni\xc8\x9ba\n_START_SECTION_\nDescriere\n_START_PARAGRAPH_\nCheile Nerei sunt o forma\xc8\x9biune de tip chei de-a lungul r\xc3\xa2ului Nera \xc3\xaen jude\xc8\x9bul Cara\xc8\x99-Severin, \xc3\xaentre localit\xc4\x83\xc8\x9bile Sasca Montan\xc4\x83 \xc8\x99i \xc8\x98opotu Nou. Distan\xc8\x9ba pe care se \xc3\xaentind cheile este de circa 22 km din care aproximativ 20 km de chei propriu-zise, Nera, str\xc4\x83bate un defileu, cu aspect de chei, \xc3\xaengust, spectaculos \xc8\x99i absolut s\xc4\x83lbatic, form\xc3\xa2nd cele mai lungi chei din Rom\xc3\xa2nia. Aici, unde pere\xc8\x9bii se \xc3\xaenal\xc8\x9b\xc4\x83 p\xc3\xa2n\xc4\x83 la 200 de metri, apa Nerei \xc8\x99i a afluen\xc8\x9bilor s\xc4\x83i, a s\xc4\x83pat \xc8\x99i a format \xc3\xaen roc\xc4\x83 calcaroas\xc4\x83 lacuri, canioane, pe\xc8\x99teri \xc8\x99i cascade impresionante. O potec\xc4\x83 turistic\xc4\x83 marcat\xc4\x83 le str\xc4\x83bate, dar parcurgerea lor necesit\xc4\x83 traversarea r\xc3\xa2ului Nera direct prin ap\xc4\x83._NEWLINE_\xc3\x8en partea estic\xc4\x83 (dinspre amonte) a cheilor g\xc4\x83sim un alt obiectiv turistic, Lacul Dracului, iar din partea vestic\xc4\x83 se poate ajunge la Cascadele Beu\xc8\x99ni\xc8\x9bei \xc8\x99i la Lacul Ochiul Beului. De asemenea se mai poate vedea \xc8\x99i canionul Valea Rea._NEWLINE_Parcul Na\xc8\x9bional Cheile Nerei-Beu\xc8\x99ni\xc8\x9ba ocup\xc4\x83 zona sudic\xc4\x83 a Mun\xc8\x9bilor Aninei \xc8\x99i partea nordic\xc4\x83 a Mun\xc8\x9bilor Locvei, ocup\xc3\xa2nd o suprafa\xc8\x9b\xc4\x83 de 36.364,8 ha ce include 6 rezerva\xc8\x9bii declarate \xc8\x99i una propus\xc4\x83.\n_START_SECTION_\nVecini\n_START_PARAGRAPH_\n\xc3\x8en imediata apropiere a parcului sunt localit\xc4\x83\xc8\x9bile: Anina, Bozovici, L\xc4\x83pu\xc8\x99nic, Moceri\xc8\x99, \xc8\x98opot, C\xc4\x83rbunari, Sasca Rom\xc3\xa2n\xc4\x83, Sasca Montan\xc4\x83, Potoc, Socolari, Ilidia, Ciclova Rom\xc3\xa2n\xc4\x83, Ciclova Montan\xc4\x83, Oravi\xc8\x9ba.'